Аҩаша, жьҭаара 6 рзы Самсон Ҷанба ихьӡ зху Аԥсуа драматә театр асценаҟны Аԥсуа ҳәынҭқарратә ҿартә театр иқәнаргылеит Софа Агәмааԥҳа лавтортә скетч "Ахәмарцәа аауеит", иара убас Чехов ипиеса "Амшә".
Аҿартә театр асахьаркыратә напхгаҩы, Аԥсны жәлар рартистка Софа Агәмааԥҳа иазгәалҭеит, ахәаԥшцәа аспектакль гәахәарыла ирыдыркылеит ҳәа.
"Апремиера еснагь агәыхыҭхыҭра ацуп аха исҳәар сылшоит иара қәҿиарала имҩаԥысит ҳәа", — азгәалҭеит Софа Агәмааԥҳа.
Аспектакль аҟны ароль хада дыхәмарит Аслан Анқәаб. Ари ароль иара истуденттә аамҭақәа рызгьы дыхәмаруан.
"Ари ароль — иуадаҩу иара убри аан аинтерес зҵоу рольуп. Абзиабара гәышьҭыхгоуп аха ари ароль аҟны абзиабареи ацәымӷреи еилоугӡароуп. Сара сзы ари апиеса ҩбаны аҽеихнашоит: актәи – уара мшәҵас, гыгшәыгҵас ухы мҩаԥугоит, аҩбатәи – амшәгьы абзиабара алшозаап", — иҳәеит Анқәаб.
Апиеса аус адырулон ҩымз инарзынаԥшуа. Апиеса аԥсшәахь еиҭалгеит Софа Агәмааԥҳа.
Аԥсуа ҿартә театр аԥҵан 2014 шықәса нанҳәа 20 рзы. Уаанӡа актиорцәа ҿарацәа хәмаруан Софа Агәмааԥҳа лтеатр "Аамҭа" аҟны.